Title: „Mediana“ podiže kredit od 1,3 miliona evra za novu mehanizaciju
Author: Owner
Last saved by: Goran Stojic

JKP “MEDIANA” OBNAVLJA  MEHANIZACIJU

             Nova mehanizacija za čistiji grad            

*Veće grada Niša dalo je saglasnost Javno komunalnom preduzeću „Mediana“ da podigne kredit od 1,3 miliona evra, odnosno 150 miliona dinara za nabavku pet auto smećara, isto toliko kamiona kipera i četiri auto čistilice
*Nabavka novih kamiona i auto čistilica će omogućiti „Mediani“ da unapredi svoje usluge, ali i da smanji troškove održavanja postojećeg voznog parka

           Veće grada Niša dalo je saglasnost Javno komunalnom preduzeću „Mediana“ da podigne kredit od 1,3 miliona evra, odnosno 150 miliona dinara za nabavku pet auto smećara, isto toliko kamiona kipera i četiri auto čistilice.  Direktor tog preduzeća, Dragoslav Pavlović rekao je da će investicioni kredit za nabavku nove mehanizacije biti otplaćen za tri godine i to parama koje će grad uplaćivati „Mediani“ na osnovu izmirenja starog duga. 
          „Grad duguje „Mediani“ nešto više od 400 miliona dinara. Sporazumom koji smo zaključili početkom godine predviđeno je da grad taj dug isplati u roku od pet godina, u jednakim godišnjim iznosima. Taj novac delom će biti iskorišćen za otplatu investicionog kredita“, rekao je Pavlović. 
           On je dodao, da će nabavka novih kamiona i auto čistilica omogućiti „Mediani“ da unapredi svoje usluge, ali i da smanji troškove održavanja postojećeg voznog parka koji sada godišnje iznose 80 miliona dinara. 
         „Primera radi održavanje svake ponaosob auto čistilice godišnje iznosi od dva do četiri miliona. Nedavno smo popravku jedne auto čistilice platili 520.000 dinara. Troškovi njihovog održavanja su ogromni jer im je prosečna starost 12 godina, a njihov radni vek se kreće od sedam do osam godina“, istakao je Pavlović. 
          Prema njegovim rečima, nabavka tri velike i jedne male auto-čistilice, omogućiće „Mediani“ da rashoduje stare čistilice i da poveća teritoriju grada koju njime čisti. 
         Pavlović je naglasio da će nabavkom novih auto-smećara biti zamenjeni stari koji su stari 25 i 30 godina.  Novi kamioni kiperi, dodao je on, značiće veći broj kamiona koji tokom zime čiste sneg, a „Mediana“ ih sada ima samo pet.

                                        V.Petrović

LEG:UNAPREĐENJE USLUGA,ALI I UŠTEDA:Dragoslav Pavlović
LEG:GRAD SE ODUŽUJE “MEDIANI”:dato zeleno svetlo za kredit

(Projekat “Nišlije se uključuju u odlučivanje” sufinansiran iz budžeta grada Niša)